

***Број: 02 - \_\_\_\_\_\_\_\_\_\_ П Р Е Д Л О Г***

***\_\_\_\_\_\_\_ 2024 година***

***С к о п ј е***

***ЗАПИСНИК***

***од Сто педесет и седмата******седница на Управниот одбор на***

***Фондот за здравствено осигурување на Република Северна Македонија,***

*одржана на 21 март 2024 година со почеток во 13.00 часот*

*во просториите на Фондот*

***Присутни членови на Управниот одбор:***

* *Дејан Николовски, претставник од Министерството за финансии – претседател;*
* *д-р Фросина Арнаудова Дежуловиќ– заменик на претседателот;*
* *д-р* *Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *д-р спец. д-р сци. Тања Дејаноска, претставник на стопанствениците – член;*
* *м-р Ангелина Бачановиќ, претставник на осигурениците   – член.*

***Отсутни членови на Управниот одбор:***

* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член;*

***Присутни од ФЗОРСМ:***

* *м-р Магдалена Филиповска Грашкоска, директор на ФЗОРСМ (делумно присутна);*
* *д-р Асаф Абдурамани, В.Д. директор на ФЗОРСМ;*
* *Горан Симоновски, претседател на централната комисија за попис на Фондот (учествуваше во работата по точката 1 од дневниот ред на седницата);*
* *Јасминка Смилевска, директор на правниот сектор (учествуваше во работата по точката 2 од дневниот ред на седницата);*
* *Кристина Христова, директор на секторот за фармација, (учествуваше во работата по точката 3 од дневниот ред на седницата);*
* *Миле Сугарев, директор на секторот за финансиски прашања (учествуваше во работата по точките 5, 6, 7 и 8 од дневниот ред на седницата);*
* *Христо Трповски, раководител на одделението за регрес и судски постапки, во својство на записничар.*

*Седницата ја отвори и водеше претседателот на Управниот одбор Дејан Николовски. На почетокот утврди дека се присутни шест членови на Управниот одбор, со што условите за полноважно работење и одлучување се исполнети, по што го прочита претходно доставениот*

***П Р Е Д Л О Г - Д Н Е В Е Н Р Е Д***

* *Исправка во записникот од Сто педесет и првата седница на Управниот одбор одржана на 27 ноември 2023 година*
* *Усвојување на записникот од Сто педесет и шестата седница на Управниот одбор одржана на 4 март 2024 година*

1. *Разгледување на Извештајот од извршениот попис на средствата, побарувањата и обврските на Фондот со состојба на 31.12.2023 година, со предлог одлуки;*
2. *Предлог за донесување Одлука за изменување и дополнување на Одлуката за утврдување на висината на учеството на осигурените лица во вкупните трошоци на здравствените услуги и лековите;*
3. *Предлог за донесување Правилник за изменување и дополнување на Правилникот за содржината и начинот на остварување на правата и обврските од задолжителното здравствено осигурување;*
4. *Предлог за донесување Правилник за изменување и дополнување на Правилникот за начинот и методологијата за утврдување референтни цени на лекови;*
5. *Разгледување на Предлог за Листата на лекови од Стручната комисија која го утврдува предлогот на Листата на лекови кои паѓаат на товар на Фондот;*
6. *Разгледување на барање од Диамед Македонија за зголемување на процентот на хемодијафилтрација;*
7. *Предлог за донесување заклучок за барање на ПЗУ „Биотек лабораторија“ од Скопје;*
8. *Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната здравствена заштита за 2024 година;*
9. *Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година;*
10. *Предлог за донесување Одлука за дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко–консултативната здравствена заштита за 2024 година;*
11. *Разно.*

*По изложувањето на предлог дневниот ред, претседателот праша дали има и други предлози за дневниот ред на денешната седница.*

*Тања Дејаноска, со оглед дека од седницата е отсутна Маја Ковачева, предложи точката 5, која се однесува на Листата на лекови кои паѓаат на товар на Фондот, да се разгледа на следната седница.*

*Ангелина Бачановиќ предложи и точката 4, која се однесување на референтни цени на лекови, да се разгледа на следната седница.*

*Директорката Филиповска Грашкоска наведе дека во врска со точката 2, од Министерството за здравство, со кое сме во координација за општите акти за кои е потребна согласност од министерот, добивме укажувања дека предложеното решение не е во целост во согласност со начинот на кој Законот за здравственото осигурување го уредува учеството на осигурените лица во цените на здравствените услуги. Поради тоа, предлогот од точката 2 го повлекуваме.*

*Во врска со дадените предлози, Управниот одбор, по куса дискусија констатира дека предлогот од точката 2 е повлечен и одлучи точката 4 да се разгледа на денешната седница а точката 5 да се симне од дневниот ред и да се разгледа на следната седница.* *На тој начин за седницата едногласно се усвои следниот*

***Д Н Е В Е Н Р Е Д***

* *Исправка во записникот од Сто педесет и првата седница на Управниот одбор одржана на 27 ноември 2023 година*
* *Усвојување на записникот од Сто педесет и шестата седница на Управниот одбор одржана на 4 март 2024 година*

1. *Разгледување на Извештајот од извршениот попис на средствата, побарувањата и обврските на Фондот со состојба на 31.12.2023 година, со предлог одлуки;*
2. *Предлог за донесување Правилник за изменување и дополнување на Правилникот за содржината и начинот на остварување на правата и обврските од задолжителното здравствено осигурување;*
3. *Предлог за донесување Правилник за изменување и дополнување на Правилникот за начинот и методологијата за утврдување референтни цени на лекови;*
4. *Разгледување на барање од Диамед Македонија за зголемување на процентот на хемодијафилтрација;*
5. *Предлог за донесување заклучок за барање на ПЗУ „Биотек лабораторија“ од Скопје;*
6. *Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната здравствена заштита за 2024 година;*
7. *Предлог за донесување Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година;*
8. *Предлог за донесување Одлука за дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко–консултативната здравствена заштита за 2024 година;*
9. *Разно.*

*Потоа се пристапи кон разгледување на точките на дневниот ред.*

* *Исправка во записникот од Сто педесет и првата седница на Управниот одбор одржана на 27 ноември 2023 година*

*Христо Трповски објасни дека записникот од Сто педесет и првата седница беше усвоен на Сто педесет и шестата седница одржана на 4 март оваа година. Но, при подготвувањето на записникот за потпишување е забележано дека во него е содржана грешка во збирниот износ на условниот надоместок утврден на Клиничката болница Тетово, кој во записникот под точката 2 на две места е наведен во висина од 23.238.724 денари. Овој износ треба да биде 27.238.784 денари, бидејќи се состои од износите за трите апарати на кои се однесува и кои се наведени во заклучокот и во работниот материјал за таа точка од дневниот ред.*

*По објаснувањето, Управниот одбор ја прифати исправката во записникот од Сто педесет и првата седница на Управниот одбор одржана на 27 ноември 2023 година.*

*За прифаќање на исправката се изјаснија Дејан Николовски, Љубиша Каранфиловски, Димитар Димитриевски и Тања Дејаноска. Фросина Арнаудова Дежуловиќ и Ангелина Бачановиќ беа воздржани со оглед дека не учестувале во работата на Сто педесет и првата седница, поради што биле воздржани и при усвојувањето на записникот од таа седница.*

* *Усвојување на записникот од Сто педесет и шестата седница на Управниот одбор одржана на 4 март 2024 година*

*Управниот одбор едногласно и без забелешки го усвои записникот од Сто педесет и шестата седница на Управниот одбор.*

# ТОЧКА 1- Разгледување на Извештајот од извршениот попис на средствата, побарувањата и обврските на Фондот со состојба на 31.12.2023 година, со предлог одлуки

*Извештајот од извршениот попис пред Управниот одбор го образложи претседателот на централната комисија за попис, Горан Симоновски. На почетокот објасни дека извештајот е изготвен од централната пописна комисија врз основа на извештаите на пописните комисиии на подрачните служби, а потоа продолжи со излагање на неговата содржина. Наведе дека врз основа на констатираните состојби, се даваат и предлози за донесување одлуки за отпис на побарувања и обврски, за бришење од книговодствена евиденција, за расходување на опрема и ситен инвентар, и за враќање во употреба расходувани основни средства. Карактеристично за годинава е што се предлага враќање во употреба на средства кои биле расходувани во минатите години но подоцна биле поправени и оспособени за употреба. Тоа се едно возило, еден компјутер и еден астал. Наведе и дека во извештајот е приложена листа на опрема која не е сопственост на Фондот, но е евидентирано дека се наоѓа во просториите. Се работи за печатачи и телефони кои се користат врз основа на договори што ги склучил Фондот.*

*По излагањето на Горан Симоновски, членовите на Управниот одбор поставуваа прашања во врска со одделни делови на извештајот на кои тој и директорката Филиповска Грашкоска дадоа одговори и дополнителни објаснувања.*

*Ангелина Бачановиќ праша што значат во извештајот наречените „други побарувања“, кои се прикажани кај побарувањата на повеќе подрачни служби, а чиј износ е висок кај подрачната служба Велес, а Горан Симоновски одговори дека не е сигурен, ама претпоставува дека се вклучени побарувањата од поранешните градски аптеки кои сѐ уште не се отпишани.*

*Потоа Ангелина Бачановиќ праша зошто има побарувања од здравствени установи во странство за лекувања што не се наплатени, а директорката Филиповска Грашкоска одговори дека некои од странските болници каде упатуваме осигуреници на лекување, не ја доставуваат навремено документацијата за сметководствено затворање на авансните плаќања на Фондот, поради што до затворањето се водат како побарувања.*

*Тања Дејаноска праша зошто кај некои подрачни служби е наведена вредност на објектите „0“, како и зошто на некои места вредноста на земјиштето е намалена во однос на претходната година, кога вредноста на земјиштето на пазарот расте.*

*Горан Симоновски одговори дека таму каде е наведено вредност „0“, подрачната служба работи во објект кој Фондот го земал под закуп или за објектот се води постапка за утврдување на правен статус.*

*Во однос на вредноста на земјиштето, директорката Филиповска Грашкоска наведе дека немаме евидентирано намалена туку иста вредност како набавната и дека за да се промени евидентираната вредност треба да се извршат проценки. Со оглед дека земјиштето кое го користи Фондот нема да се отуѓува, тоа не е неопходно.*

*Ангелина Бачановиќ праша за обврските на Фондот спрема здравствени установи, односно зошто некои подрачни служби имаат големи обврски спрема здравствени установи и констатира дека ова е извештај за попис во кој е прикажана состојбата и дека за ова прашање ќе се дискутира кога ќе се разгледува Извештајот за работа на Фондот за 2023 година, а Горан Симоновски наведе дека Извештајот ќе биде доставен до Управниот одбор до крајот на април со прикажана состојба и коментари.*

*Тања Дејаноска праша дали на Фондот му биле платени побарувањата што во минатата година ги имаше од Фондот на пензиското и инвалидското осигурување и од Министерството за здравство а директорката Филиповска Грашкоска наведе дека тие биле делумно платени но со тоа биле исполнети предвидените приливи во буџетот. И доколку биле платени побарувањата во целост, нив Фондот не ќе можел да ги користи, односно би биле вратени во државниот буџет.*

*Ангелина Бачановиќ и Тања Дејаноска прашаа зошто во Ивештајот се прикажуваат побарувања од 2010 година, а директорката Филиповска Грашкоска одговори дека се во прашање судски спорови кои не се завршени.*

*Ангелина Бачановиќ укажа дека во четирите одлуки во основот на нивното донесување треба да се внесат сите измени и дополнувања на Законот за здравственото осигурување, со што се согласи директорката Филиповска Грашкоска и од стручната служба побара веднаш да ги подготви одлуките со тоа дополнување.*

*Со тоа, дискусијата за првата точка на дневниот ред се исцрпи и Управниот одбор едногласно ги донесе следните одлуки*

***Одлука***

***за усвојување на Извештајот од извршениот попис на средствата, побарувањата и обврските со состојба на ден 31.12.2023 година***

***Одлука***

***за отпис на побарувања и обврски***

***Одлука***

***за бришење од книговодствена евиденција***

***Одлука***

***за расходување на опрема и ситен инвентар***

*и*

***Одлука***

***за враќање во употреба основни средства расходувани со предлог по попис во изминатите години***

* *По донесувањето на одлуките од точката 1, во 14.00 часот поради неодложни обврски седницата ја напушти директорката Магдалена Филиповска Грашкоска.*

# ТОЧКА 2 - Предлог за донесување Правилник за изменување и дополнување на Правилникот за содржината и начинот на остварување на правата и обврските од задолжителното здравствено осигурување

*Објаснување на предлогот даде Јасминка Смилевска, наведувајќи дека со него на некој начин се врши исправка на текстот на ставот 9 на членот 59, објавен во Службен весник број 277 од 2023 година. Ова се предлага како исклучок, за да се овозможи во јавните здравствени установи кои имаат дефицит на кадар, односно немаат специјалист по медицинска биохемија, извештаите за биохемиските лабораториски испитувања да ги верификува и лекар од друга специјалност. Без ваква одредба, јавните здравствени установи воопшто не можат да ги вршат биохемиските лабораториски испитувања и пациените се принудени за испитувања да патуваат во други поголеми места, каде има специјалист по медицинска биохемија.*

*Ангелина Бачановиќ наведе дека предвидената измена не претставува исправка туку на поинаков начин се уредува издвањето на извештаите од лабораториските испитувања а Тања Дејаноска дека одредбата е дискримининирачка во однос на приватните здравствени установи за кои не се предвидува таков исклучок.*

*Димитар Димитриевски пак укажа дека доколку со закон е предвидено со каков кадар треба да располага една лабораторија, тоа не би можело да се уреди на поинаков начин со правилник.*

*Јасминка Смилевска објасни дека тука се работи за веќе постоечка одредба објавена во Службен весник, за која согласност има дадено министерот за здравство а со оваа измена само се прецизира дека исклучокот се однесува на лабораториските услуги од ставот 8 на членот 59.*

*Ангелина Бачановиќ побара во иднина со секоја измена на правилниците да се доставува текст на одредбите од постојните правилници што се менуваат или дополнуваат.*

*По ова, се пристапи кон гласање за предлогот.*

*За предлогот гласаа Дејан Николовски, Фросина Арнаудова Дежуловиќ, Љубиша Каранфиловски, Димитар Димитриевски и Ангелина Бачановиќ. Тања Дејаноска гласаше против, наведувајќи дека одредбата на правилникот е дискриминирачка спрема приватните здравствени установи. На тој начин, Управниот одбор со мнозинство на гласови донесе*

***Правилник***

***за изменување и дополнување на Правилникот за содржината и начинот на остварување на правата и обврските од задолжителното здравствено осигурување***

# ТОЧКА 3 - Предлог за донесување Правилник за изменување и дополнување на Правилникот за начинот и методологијата за утврдување референтни цени на лекови

*Ангелина Бачановиќ побара појаснување на измената во членот 1 од правилникот за референтни цени, односно зошто се брише маржата за промет на големо како составен дел на големопродажната цена. Исто така и во однос на членот 3 во кој се предвидува и тендерските цени да се земаат во вид при формирањето на референтните цени. Според укажувањето на Маја Ковачева, тендерските цени не се репер за реалните пазарни цени (зашто може да се резултат на голема залиха, недоволно долг преостанат рок на употреба и сл.), па доколку тие се земаат во вид при формирањето на референтната цена, заради неможност истата цена да биде постигната и во иднина може да се јави недостаток на многу клучни лекови.*

*Кристина Христова објасни дека предложениот текст на правилникот е идентичен на донесениот минатата година кој доби согласност од министерот за здравство и влезе во сила по објавувањето во Службен весник. Тој правилник беше укинат од Уставниот суд само заради тоа што биле поминати повеќе од седум дена од неговото донесување до објавувањето во Службен весник. Во однос на прашањето што се однесува на исклучување на маржата за промет на големо, објасни дека референтните цени со законот се дефинирани како надоместок на цени а Фондот нема надлежност и не ги определува формираните големопродажни цени на лековите туку Министерството за здравство. Фондот ги презема формираните големопродажни цени на лековите одобрени од Министерството за потреби на пресметките и постапката во Фондот за утврдување на референтните цени на лекови од Листата на лекови согласно законските прописи. Фондот плаќа маржа односно надоместок за услугата на аптеките за издавање лекови на рецепт од Листата на лекови, која ја плаќа во висина утврдена со посебна одлука на Фондот по рецепт.*

*Ангелина Бачановиќ праша дали во периодот пред укинувањето на правилникот, во кој одредбата за тендерските цени била во сила, се појавиле некакви проблеми во смисла на нивно влијание на висината на референтната цена, како и укажувањето дека може да нема понуда на одреден лек а Кристина Христова одговори дека немало такви сознанија, а Фондот треба да добива информации за цените по кои лековите што ги плаќа се набавуваат на тендери.*

*Потоа Ангелина Бачановиќ укажа дека во членот 4-а кој се додава во правилникот се набројуваат повеќе дополнителни критериуми за утврдување на референтни цени на лекови, но тие не се подетално обработени, па треба да се размисли дали е можеби потребно нивно поодделно уредување.*

*Директорот Абдурамани постави прашање дали комисијата која работи на утврдување на референтните цени на лековите добива надоместок, на што Кристина Христова одговори дека не добива и дека е единствена таква комисија во Фондот, а причината за тоа е што во правилникот нема одредба за тоа. Ова е различно од другите комисии на Фондот, како комисијата за ортопедски и други помагала и комисијата за референтни цени на здравствени услуги, па би требало и тука да се воведе одредба во правилникот за референтни цени на лекови со која ќе се овозможи исто како за другите две комисии на Фондот за референтни цени, и оваа комисија да има основ и да биде платена пред сѐ и заради обемот и спецификата на работењето и постигнатите успешни резултати за осигурениците и за Фондот што ги остварува со години.*

*Во врска со тоа, Тања Дејаноска истакна дека, а тоа се однесува на сите комисии, доколку работата ја извршуваат во работното време а не како дополнителна активност по извршување на редовните работи на своите работни места, нема оправданост за плаќање дополнителни надоместоци на вработените на Фондот кои се членови на комисиите.*

*Потоа, Управниот одбор едногласно одлучи предлогот за донесување Правилник за изменување и дополнување на Правилникот за начинот и методологијата за утврдување референтни цени на лекови да се разгледа и по него одлука да се донесе на следната седница.*

# ТОЧКА 4 - Разгледување на барање од Диамед Македонија за зголемување на процентот на хемодијафилтрација

*Објаснување во врска со барањето на Диамед Македонија за зголемување на процентот на пациенти кои ја користат здравствената услуга хемодијафилтрација од 10% на 30% и предлог-одговорот подготвен од Фондот даде директорот Абдурамани. Наведе дека во моментов, со оглед и на средствата со кои располагаме за таа намена, не можеме да прифатиме поголем процент на пациенти да ја користат поскапата здравствена услуга хемодијафилтрација наместо здравствената услуга хемодијализа. Се надеваме дека во иднина тоа ќе можеме да го обезбедиме.*

*По објаснувањето, се пристапи кон гласање за предлог-одговорот подготвен од стручната служба на Фондот по барањето на Диамед Македонија, со кој не се прифаќа барањето на Диамед Македонија за зголемување на процентот на пациенти кои ја користат здравствената услуга хемодијафилтрација од 10% на 30%,*

*За Предлог-одговорот гласаа Дејан Николовски, Фросина Арнаудова Дежуловиќ, Љубиша Каранфиловски, Димитар Димитриевски и Ангелина Бачановиќ а Тања Дејаноска гласаше против. На тој начин, Управниот одбор со мнозинство на гласови го утврди текстот на одговорот.*

***ТОЧКА 5 -*** *Предлог за донесување заклучок за барање на ПЗУ „Биотек лабораторија“ од Скопје*

*Миле Сугарев објасни дека треба да се изврши измена и дополнување на заклучокот на Управниот одбор од Сто четириесет и четвртата седница одржана на 7 јуни 2023 година, на износот од 3.358.300 со 6.480.000 денари.*

*Во врска со предлогот на Секторот за финансиски прашањаи и барањето на ПЗУ „Биотек лабораторија“, Ангелина Бачановиќ наведе дека тоа се однесува на доста стар период, односно ја опфаќа 2021 година, кога, како што подоцна било утврдено од Фондот, докторот вработен во лабораторијата работел со покусо работно време од она на кое бил обврзан со договор помеѓу Фондот и лабораторијата. Дека парите што ги должи сеуште не се вратени и оттаму, со давањето можност на лабораторијата средствата што треба да ги врати, да ги враќа преку задршки од фактури, Фондот на некој начин ја финансира. Лабораторијата требало средствата да ги врати што побргу.*

*Миле Сугарев објасни дека фактурите од кои би требало да се одбијат средствата за враќање не се исплатени од подрачната служба Скопје за да може да се компензираат со износот што Биотек треба да го врати и дека овој начин на враќање на средствата е практичен и за Фондот, како и дека за сторениот прекршок во Фондот во тек е постапка за изрекување на договорна казна на ПЗУ „Биотек лабораторија“.*

*По ова, Ангелина Бачановиќ побара одлучувањето по предлогот за донесување заклучок да се одложи за следната седница, за кога од Секторот за финансиски прашања на Фондот да биде дополнет предлогот со сѐ што беше изнесено од Миле Сугарев како усмено објаснување, односно со податоци за тоа зошто согласно писмото на подрачната служба Скопје бр. 1812-2983 од 24.03.2023 година во рок од 30 дена не се уплатени средствата во износ од 6.480.000 денари, колку фактури и во колкав износ се сторнирани со оглед дека останала обврска од уште околу 3.100.000 денари, како и зошто се предлага да се прифати барањето на „Биотек лабораторија“ враќањето на средствата да биде преку задршки од месечни фактури наместо одеднаш во целост.*

*Овој предлог беше прифатен од останатите членови, по што Управниот одбор едногласно одлучи предлогот за донесување заклучок за барањето на ПЗУ „Биотек лабораторија“ да се разгледа на следната седница, за која да се подготви предлог кој ќе содржи информации согласно со барањата на Ангелина Бачановиќ.*

***ТОЧКА 6 -*** *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната здравствена заштита за 2024 година*

*Пред почетокот на дискусијата за предлогот од точката 6, имајќи ја во вид дискусијата на минатата седница за големиот број на нови здравствени установи кои влегуваат во мрежата, Миле Сугарев извести дека Фондот до Министерството за здравство испратил Информација. Во информацијата Фондот укажува на зголеменото издавање на лиценци за влез во мрежата на здравствени установи од страна на Министерството за здравство и негативното влијание што тоа го има на расположливите финансиски капацитети на Фондот за таа намена, како и на потребата за координација на Министерството и Фондот при издавањето на лиценците. Порано Министерството за здравство бараше од Фондот податоци за кои подрачја во земјата се потребни здравствени установи од одредена област на медицината како и со колку средства располага Фондот. Покрај тоа, беше утврден и максимален број на здравствени установи. Сега, со неограниченото издавање решенија за влегување во мрежата и обврската за склучување договор со тие здравствени установи, Фондот е изложен на голем финансиски притисок.*

*Потоа, во врска со предлогот од точката 6, Управниот одбор едногласно ја донесе предложената*

***Одлука***

***за изменување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита за 2024 година***

*со која се утврди договорен надоместок за дополнителен нов тим на здравствената установа „Биотек лабораторија“ од Скопје, со кој ќе извршува здравствени услуги на осигурените лица на Фондот.*

***ТОЧКА 7 -*** *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година*

*Предлогот од точката 7 се однесуваше на утврдување на договорен надоместок за дванаесет здравствени установи со кои Фондот склучил договор („Д-р Кадрова“ од Кавадарци, „Д-р Грнчаровски“ од Скопје, „Солис дент“ од Штип, „Анила“ од Гостивар, „Д-р Рочи“ од Струга, „Д-р Ивановски“ од Охрид, „Денториа 1“ од Охрид, „Ортодонтико“ од Радовиш, „Д-р Луанеша Муртезани“ од Струга, „Неодент Орто“ од Битола, „Д-р Андриана“ од Тетово, и „Топ Дент“ од Струга).*

*Управниот одбор едногласно согласно со предлогот содржан во работните материјали за оваа точка од дневниот ред, донесе*

***Одлука***

***за дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2024 година***

*со која се утврди договорен надоместок за дванаесет здравствени установи со кои Фондот склучил договор.*

***ТОЧКА 8 -*** *Предлог за донесување Одлука за дополнување на Одлуката за утврдување на висината на вкупниот договорен надоместок на здравствените установи за**обезбедени услуги од областа на лабораториските испитувања во специјалистичко–консултативната здравствена заштита за 2024 година*

*Во рамките на точката 8, согласно со предлогот содржан во работните материјали за оваа точка од дневниот ред, Управниот одбор едногласно донесе*

***Одлука***

***за дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на лабораториските испитувања во специјалистичко – консултативната здравствена заштита по упат на избран лекар******за 2024 година***

*со која се утврди договорен надоместок за здравствената установа „Дуо Медика 2018“ од Струга со која Фондот склучил договор.*

*Бидејќи не беа дадени предлози за разгледување под точката 9 – Разно, со донесувањето на одлуката од точката 8 дневниот ред беше исцрпен и Управниот одбор во 15.15 часот заврши со работата на Сто педесет и седмата седница.*

***Записничар, Управен одбор/Bordi drejtues***

***Христо Трповски Претседател/Kryetar,***

***Дејан Николовски***